Муслимова Сейнегүл

Муслимова Сейнегүл Оймочу жана саймачы. 1934-ж. Кочкор районундагы Ороо-Башы айылында төрөлгөн.

Орто билимдүү. Ал дүкөнчү, «Кыял» элдик көркөм кол өнөрчүлүк Бирикмесинин үйдөн уздануучу чебери, Чоң-Туз курортологиясында жумушчу болуп эмгектенген. 1990-жылдан Кыргызстан Эл чеберлер союзунун мүчөсү. Узга энеси Төрөкабылова Зыйнат зор таасир берген. Зыйнат байбиче кезегинде кыргыздын кызыл шырдагын арбын кармаган. Анда «куш оюму» буюмга негиз болуп, ал он эки табактан түшүп, ага «жүрөкчө оюму» биригип, четине «кыяп оюму» берилүү аркылуу көркүнө чыгат. Зыйнат Сейнегүлдү жөнөкөй эле узданууга эмес, чыгармачылык мамиле жасап, ар бир буюмду табы менен кармоого машыктырган. Сейнегүл сайма көчөттөрү түшкөн туш кийиздеринде поэзия менен көркөмдүктүн ыргактарын шайкештире чечмелейт. Өзү ооз учунан ыр жамактатууга шыктуу. Ал саймадагы кооздукту ырга, ырдагы көркөмдүктү саймага оодарат. Техниканын жетишкендиктерин көркөмдүктө сезип, илме сайма аркылуу жүзөгө ашырган туш кийизин «Тынчтык» деп атаган. Табигаттын жандуу көрүнүшүн элестеткен көркөм көчөттөрдү шибеге сайма аркылуу чачырата берет. «Достук» аттуу аянттуу жасалган туш кийизи да көркөм планда чечмеленген. Сайма буюмдарына түшүрүлүүчү көчөттөрдү жүзөгө ашырууда чебердин кылдаттыгы өтө бааланат. Зейнегүлдүн саймачылыгы менен катар чырмакчылыгы, оймочулугу, бычмачылыгы бирдей чыгармачылыкта өнүгүп, көркөм көчөттөр менен оюм-чийимдер бири бирине алмаксалмак өтүп турат. Анын оюмдары майда берилет да, тактыгы менен төптүгү даана көрүнөт. Уздун бир шырдагында (3,8 х 1,8 м) көк-кызыл беттешет да, негизги оюм менен четтик оюмдун ортосунда «аламычтын» милтеси кызылдан чалынып, ак-карадан «бычак учуланат». «Аламычтын» четтик жана ортолук оюмдарынын четинде сарыдан «жээк» бар. Анын «аламычы» комуз кобук болот. Эки четинде актан «бычак учу» «араа тиш» түшүп, ортосунда төрт бурч толкун өңдөнүп кетет. Ушундай эле «аламыч» шырдактын четинде да бар. Буюмдун четки оюму «жолборс тырмак оюмуна» шайкештенет. Сүрөтү түстүү баттамада. Катышкан көргөзмөлөрү, кароо-сынактары жана алган сыйлыктары 1990-ж. «Кыргызстан Эл чеберлер союзунун уюштуруу көргөзмөсү». Сайма буюмдары менен катышкан.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар